**Šiaulių m. savivaldybė**

**Dažniausiai užduodami klausimai**

1. [**Mano vaikas šį rugsėjį pradės lankyti pirmąją klasę. Kur turėčiau pateikti prašymą lankyti mokyklą?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-1)

Nuo balandžio 1 d. iki balandžio 20 d. prašymą lankyti mokyklą galima pateikti elektroniniu būdu <https://siauliai-mokyklos.vaikuregistracija.lt/>. E. sistemos nuoroda skelbiama adresu [www.siauliai.lt](http://www.siauliai.lt) skiltyje „Švietimas. Priėmimas į mokyklas“ ir mokyklų interneto svetainėse. Prašymai į „Santarvės“ gimnaziją, „Dermės“ mokyklą, „Santakos“ ugdymo centrą, „Ringuvos“ mokyklą, „Spindulio“ ugdymo centrą, nuotolinio mokymo klases ir renkantis ugdymą šeimoje teikiami ne per e-sistemą, bet tiesiogiai mokyklos direktoriui mokyklos nustatyta tvarka.

1. [**Ar tėvai, kurių vaikai yra baigę priešmokyklinio ugdymo grupę toje pačioje mokykloje, kurioje nori lankyti ir 1 klasę, vis tiek turi pildyti prašymą internetu?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-16)

Taip. Visi, pageidaujantys pradėti mokytis pagal pradinio ugdymo programą (1 klasė), prašymus pildo internetu per elektroninę prašymų registracijos sistemą.

1. [**Kaip užregistruoti būsimą penktoką, vienuoliktoką arba vaiką, kuris keičia mokyklą?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-2)

Mokiniai, kurie pereina mokytis į aukštesnio lygmens programą – penktą ar vienuoliktą (III gimnazijos) klasę – toje pačioje mokykloje, savo mokyklos direktoriui pateikia popierinį prašymą mokyklos nustatyta tvarka. Prašymus elektroniniu būdu turi pateikti tik keičiantys mokyklas, pereinantys iš progimnazijų į gimnazijas, atvykusieji gyventi į Šiaulius iš kitų miestų.

1. [**Iki kada galima teikti prašymus mokytis mokykloje?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-3)

Prašymai į specializuoto ugdymo (dailės, muzikos, choreografijos, katalikiško ugdymo, tarptautinio bakalaureato, inžinerijos) programas įgyvendinančias klases teikiami nuo kovo 1 d. iki kovo 10 d. Prašymai į mokyklas pagal aptarnaujamas teritorijas teikiami balandžio 1-20 d. Prašymai į laisvas vietas neteritorinėse mokyklose teikiami gegužės 1-31 d., o jei liks laisvų vietų – iki rugpjūčio 31 d.

1. [**Ar galima pateikti popierinį prašymą mokykloje?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-4)

Popierinius prašymus galima teikti tik šiais atvejais:

* + renkantis „Saulėtekio“ gimnazijos Suaugusiųjų mokymo skyrių, Sporto gimnaziją, „Santarvės“ gimnaziją, „Dermės“ mokyklą, „Santakos“ ugdymo centrą, „Ringuvos“ mokyklą, „Spindulio“ ugdymo centrą, nuotolinio mokymo klases, ugdymąsi šeimoje;
  + pereinant mokytis į aukštesnio lygmens programą – penktą ar vienuoliktą (III gimnazijos) klasę – toje pačioje mokykloje;
  + teikiant prašymus į ne naujai formuojamas klases (t. y. progimnazijų 2, 3, 4, 6, 7, 8 ir gimnazijų II ir IV klases).

1. [**Ar galima pateikti el. prašymą mokykloje?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-5)

Tėvai, kurie neturi galimybės namuose užpildyti prašymo elektroniniu būdu, galės tai padaryti atvykę į mokyklą. Kiekviena mokykla paskirs atsakingą asmenį, kuris administruos e-sistemą ir, esant poreikiui, tėvams padės užpildyti registracijos formą internete. Šiaulių miesto savivaldybės Švietimo skyriuje registracija nevyks.

1. [**Kokius dokumentus reikia pateikti, registruojant vaiką į pirmą klasę?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-6)

Tėvai (globėjai, rūpintojai), pageidaujantys leisti vaiką į pirmąją klasę, užpildo prašymą internetu per e. sistemą. E. sistema yra susieta su Gyventojų registro duomenimis, todėl informacija apie gyventojo paskutinę deklaruotą gyvenamąją vietą yra sutikrinama automatiniu būdu. Kai el. paštu gausite pranešimą, kad mokykla patvirtino prašymą, susisiekite su mokykla dėl reikiamų dokumentų pateikimo.

1. [**Ar prašymo pateikimo laikas turi įtakos pirmumui priimant į mokyklas?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-7)

Prašymų, pateiktų į mokyklas pagal aptarnaujamą teritoriją eilė e. sistemoje automatiniu būdu sudaroma pagal gyvenamosios vietos deklaracijos datą. Jei keli prašymai sutampa pagal gyvenamosios vietos deklaracijos datą, e. sistemoje į eilę jie įtraukiami pagal prašymo pateikimo laiką.

**9.** [**Kas turi pirmumo teisę patekti į konkrečią mokyklą, jei norinčiųjų mokytis konkrečioje mokykloje yra daugiau, nei ji gali priimti?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-8)

Prašymų eilė e. sistemoje suformuojama automatiškai pagal gyvenamosios vietos deklaracijos datą – kuo data senesnė, tuo prašymo pozicija eilėje yra aukštesnė. Priimant į pirmą ir penktą klases pirmumo teisę turi vaikai, kurie gyvena mokyklos aptarnaujamoje teritorijoje ir mokosi toje mokykloje. Vaikai, gyvenantys ne mokyklos aptarnaujamoje teritorijoje, kurie lankė priešmokyklinio ugdymo grupę, turi teisę pretenduoti į šios mokyklos laisvas vietas.

**10. Kas turi pirmumo teisę priimant į laisvas vietas?**

Priimant į laisvas vietas pirmumo teisę turi:

* asmenys, dėl įgimtų ar įgytų sutrikimų turintys specialiųjų ugdymosi poreikių ir gyvenantys ne mokyklos aptarnaujamoje teritorijoje;
* mokykloje jau besimokančių mokinių broliai ir seserys, registruoti Šiaulių miesto savivaldybėje;
* mokyklos aptarnaujamoje teritorijoje gyvenantys asmenys, nepateikę prašymo dėl priėmimo į aptarnaujamos teritorijos mokyklą iki balandžio 20 d.;
* ne mokyklos aptarnaujamoje teritorijoje gyvenantys Šiaulių miesto savivaldybėje registruoti vaikai (mokiniai);
* kitose savivaldybėse registruoti mokiniai, kurie tais einamaisiais metais mokosi miesto bendrojo ugdymo mokyklose;
* Šiaulių rajono Bazilionų mokyklos-daugiafunkcio centro, Dubysos aukštupio, Ginkūnų Sofijos ir Vladimiro Zubovų, Voveriškių, Kairių jungtinės mokyklos mokiniai, baigę pagrindinio ugdymo I dalies programą, pageidaujantys tęsti mokymąsi Savivaldybės gimnazijose ir turintys visų ugdymo plano dalykų patenkinamus metinius įvertinimus;
* asmenys, pageidaujantys mokytis pagal vidurinio ugdymo programą, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos antrąją dalį, mokymąsi ir mokymosi pasiekimus (pagrindinio ugdymo pasiekimų patikrinimo įvertinimus, metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus).

**11.** [**Ar Švietimo skyrius vykdys priėmimą į mokyklas?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-10)

Šiaulių miesto savivaldybės administracijos Švietimo skyrius administruoja e. sistemą, prižiūri priėmimo procesus, konsultuoja. Per e. sistemą pateiktus prašymus gauna ugdymo įstaigos, kurios toliau savarankiškai vykdys atranką ir priėmimą, kaip tai buvo daroma ir anksčiau.

**12.** [**Kiek mokyklų galima rinktis pildant prašymą?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-11)

Išankstinio priėmimo metu, teikiant prašymą į naujai formuojamas specializuoto ugdymo klases (kovo 1-10 d.) galima teikti prašymus ne daugiau kaip į dvi specializuoto ugdymo klases. Nuo balandžio 1 d. iki balandžio 20 d. teikiami prašymai per e. sistemą į mokyklas tik pagal aptarnaujamas teritorijas. Teikiant prašymą pagal aptarnaujamą teritoriją, mokykla priskiriama automatiškai. Jei asmuo apsisprendžia nesirinkti mokyklos pagal aptarnaujamą teritoriją, nuo gegužės 1 d. teikia prašymą per e. sistemą į laisvas vietas. Teikiant prašymą į laisvas vietas, galima eilės tvarka pagal norą jose mokytis pasirinkti ne daugiau kaip dvi Savivaldybės mokyklas.

**13.** [**Kokiu principu paskirstytos mokyklų aptarnaujamos teritorijos?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-13)

Šiaulių miesto mokyklų aptarnaujamų teritorijų žemėlapis sudarytas tokiu principu, kad kiekvienam adresui Šiaulių mieste yra priskirtos dvi mokyklos: viena progimnazija ir viena gimnazija.

Mokyklų aptarnaujamos teritorijos paskirstytos pagal duomenis iš Šiaulių miesto gyventojų registro apie toje teritorijoje deklaruotų mokyklinio amžiaus vaikų skaičių bei atsižvelgiant į tame mikrorajone esantį mokyklų tinklą ir vertinant kiekvienos mokyklos pastato projektinį pajėgumą. Jeigu deklaruotų mokyklinio amžiaus vaikų skaičius viršija mokyklos pastato projektinį pajėgumą, tos mokyklos aptarnaujama teritorija yra mažinama, o kitos mokyklos, jeigu yra galimybė, esančios tame pačiame mikrorajone (arba jeigu tokios galimybė nėra – gretimame mikrorajone) ir turinčioje laisvų vietų – didinamas.

**14.** [**Kokios Šiaulių miesto mokyklos priskirtos Šiaulių rajonui?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-12)

Šiaulių miesto mokykloms priskirtos tik Šiaulių miesto savivaldybės teritorijos. Šiaulių rajono vaikai, pageidaujantys mokytis Šiaulių miesto mokyklose, gali teikti prašymus ir dalyvauti atrankoje į Šiaulių Simono Daukanto gimnazijos inžinerines klases išankstinio priėmimo metu arba gali teikti prašymus dėl priėmimo į laisvas vietas papildomo priėmimo metu.

**15.** [**Ką daryti, jeigu tėvai nori leisti vaiką į mokyklą, kuri nėra priskirta pagal gyvenamąją teritoriją?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-14)

Tėvai gali pasirinkti ne daugiau kaip dvi mokyklas ne pagal aptarnaujamą teritoriją ir savo pasirinkimus sudėlioti eiliškumo tvarka pagal norą į jas patekti. Tėvai turi atkreipti dėmesį į tai, kad į šią mokyklą galės patekti tik tuo atveju, jeigu priėmus vaikus, kuriems ši mokykla priklauso pagal deklaruotą gyvenamąją vietą, nesukomplektuos numatyto mokinių skaičiaus ir turės laisvų ugdymosi vietų klasėje. Atsižvelgiant į šias aplinkybes, tėvai turi suprasti, kad daugiausiai galimybių patekti jie turi į teritorinę mokyklą.

**16. Kaip vyksta atranka į specializuoto ugdymo (dailės, muzikos, choreografijos, katalikiško, inžinerinio, tarptautinio bakalaureato, aukštesniųjų mokymosi gebėjimų) klases?**

Kaip ir ankstesniais metais, priimant mokinius į naujai formuojamas specializuoto kryptingo ugdymo klases vykdomi specialiųjų ir bendrųjų gebėjimų patikrinimai ir/ar organizuojamas motyvacinis pokalbis. Mokinių priėmimo sąlygos (suderintos su Švietimo skyriumi) skelbiamos mokyklų internetinėse svetainėse.

**17.** [**Kada bus skelbiama informacija, ar vaikas pateko į mokyklą? Kur ją galima bus rasti?**](https://vilnius.lt/lt/savivaldybe/dazniausiai-uzduodami-klausimai/?category%5B%5D=mokyklos#mokyklos-ats-15)

Į kurią mokyklą yra priimtas jų vaikas, tėvai bus informuoti el. paštu ir matys e. sistemoje.

* Informacija apie priėmimą/nepriėmimą į specializuoto kryptingo ugdymo (inžinerijos, tarptautinio bakalaureato, aukštesniųjų mokymosi gebėjimų, dailės, muzikos, choreografijos, katalikiško) klases pateikiama iki kovo 25 d.
* Informacija apie priėmimą/nepriėmimą į teritorinės mokyklos bendrosios paskirties klases pateikiama iki balandžio 25 d.
* Informacija apie priėmimą/nepriėmimą į laisvas vietas pateikiama iki gegužės 31 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_